**UPUTSTVO ZA PACIJENTA**

**SKOPRYL**

**5 mg tableta**

**10 mg tableta**

**20 mg tableta**

lizinopril

*Prije upotrebe lijeka pažljivo pročitajte ovo uputstvo, jer sadrži informacije koje su važne za Vas.*

- Uputstvo sačuvajte. Možda ćete željeti ponovo da ga pročitate.

- Ako imate dodatnih pitanja, obratite se svom ljekaru ili farmaceutu.

- Ovaj lijek je propisan lično Vama i ne smijete ga dati drugome. Drugome ovaj lijek može da škodi, čak i ako ima znake bolesti slične Vašima.

- Ako bilo koje od neželjenih djelovanja postane ozbiljno, ili ako primijetite neželjena djelovanja koja ovdje nisu navedena, molimo Vas da obavijestite svog ljekara ili farmaceuta.

**Uputstvo sadrži:**

1. Šta je lijek Skopryl i za šta se koristi
2. Prije nego što počnete da uzimate lijek Skopryl
3. Kako uzimati lijek Skopryl
4. Moguća neželjena djelovanja
5. Kako čuvati lijek Skopryl
6. Dodatne informacije

**1. ŠTA JE LIJEK SKOPRYL I ZA ŠTA SE KORISTI**

Lijek Skopryl sadrži aktivnu supstancu lizinopril, koja pripada grupi lijekova pod nazivom blokatori angiotenzin konvertujućeg enzima (ACE). Lijek Skopryl se primjenjuje za:

- liječenje povišenog krvnog pritiska (hipertenzija),

- liječenje srčane insuficijencije,

- liječenje nedavnog infarkta srca (srčani udar) i

- liječenje bubrežnih komplikacija kod pacijenata koji boluju od šećerne bolesti tipa II sa povišenim krvnim pritiskom.

Lijek Skopryl djeluje tako što širi krvne sudove, a time i snižava visok krvni pritisak. Takođe, ovaj lijek olakšava istiskivanje krvi iz srca u sve dijelove tijela. Kod pacijenata koji pate od insuficijencije srca, lijek Skopryl pomaže srcu da radi efikasnije.

**2. PRIJE NEGO ŠTO POČNETE DA UZIMATE LIJEK SKOPRYL**

**Nemojte uzimati lijek Skopryl ako:**

* ste alergični (preosjetljivi) na lizinopril ili na bilo koju od pomoćnih supstanci ovog lijeka (pogledati dio 6. „Dodatne informacije“),
* ste ikada dobili alergijsku reakciju na lijek iz grupe ACE-inhibitora. Alergijska reakcija je možda uzrokovala pojavu otoka ruke, noge, gležnjeva, lica, usana, jezika i/ili grla, te ako otežano dišete ili gutate (tzv.angioedem),
* ste koristili ili trenutno koristite sakubitril/valsartan, lijek koji se koristi za terapiju dugotrajne (hronične) srčane slabost kod odraslih, jer se rizik od angioedema (brzo oticanje potkožnog tkiva u području poput grla) povećava,
* je neko od krvnih srodnika imao tešku alergijsku reakciju (angioedem) na lijek iz grupe ACE-inhibitora ili ako ste Vi imali tešku alergijsku reakciju (angioedem) nepoznatog uzroka,
* ste trudni duže od tri mjeseca. Takođe, bolje je izbjegavati uzimanje lijeka Skopryl u ranoj trudnoći – pogledati dio “Plodnost, trudnoća i dojenje“,
* imate šećernu bolest ili oštećenu bubrežnu funkciju i liječite se lijekom za snižavanje krvnog pritiska koji sadrži aliskiren.

Ukoliko niste sigurni da li se nešto od ovoga odnosi na Vas, obratite se Vašem ljekaru ili farmaceutu prije nego što uzmete lijek Skopryl.

Ako se pri primjeni Skopryl tableta pojavi dugotrajni suvi kašalj, javite se svom ljekaru.

**Upozorenja i mjere opreza:**

Razgovarajte sa svojim ljekarom ili farmaceutom prije nego što uzmete lijek Skopryl:

* ako imate suženje (stenozu) aorte (aorta je najveća krvna žila koja izlazi iz srca) ili imate suženje srčanih zalistaka (stenozu mitralnog zaliska),
* ako imate suženje (stenozu) bubrežne arterije,
* ako imate zadebljanje srčanog mišića (stanje poznato kao hipertrofička kardiomiopatija),
* ako imate problem sa krvnim sudovima (kolagena vaskularna bolest),
* ako imate nizak krvni pritisak (koji se može manifestovati kao vrtoglavica i ošamućenost, naročito pri ustajanju),
* ako imate probleme sa bubrezima ili ste na dijalizi,
* ako imate probleme sa jetrom,
* ako imate šećernu bolest (dijabetes),
* ako uzimate bilo koji od sljedećih lijekova, povećava se rizik od razvoja angioedema (brzo oticanje potkožnog tkiva u području poput grla):

- temsirolimus, sirolimus, everolimus i druge lijekove koji spadaju u klasu mTOR inhibitora (koriste se kako bi se izbjeglo odbacivanje presađenih organa i za terapiju raka),

- racecadotril, lijek koji se koristi za liječenje dijareje,

- vildagliptin, lijek koji se koristi u terapiji šećerne bolesti.

* ako uzimate bilo koji od lijekova navedenih u nastavku, koji se koriste za liječenje visokog krvnog pritiska:

- blokator angiotenzin II receptora (ARB) (nazivaju se i sartanima – npr. valsartan, telmisartan, irbesartan), osobito ako imate bubrežne tegobe povezane sa šećernom bolešću.

- aliskiren.

Ljekar Vam može provjeravati bubrežnu funkciju, krvni pritisak i količinu elektrolita (npr. kalijuma) u krvi u redovitim intervalima. Pogledati takođe informacije pod naslovom “Nemojte uzimati Skopryl”.

* ako ste nedavno imali proliv ili ste povraćali,
* ako ste na dijeti sa smanjenim unosom soli,
* ako imate povišeni nivo holesterola te idete na tzv. LDL aferezu,
* ako mislite da ste trudni, ili ako planirate trudnoću. Primjena lijeka Skopryl tableta se ne preporučuje u ranoj trudnoći. Ako ste trudni duže od 3 mjeseca, ne smijete uzimati lijek Skopryl jer ako se primjenjuje u tom periodu, može prouzrokovati ozbiljna stanja kod bebe (pogledati dio “Plodnost, trudnoća i dojenje”),
* ako ste crne rase jer lijek Skopryl kod Vas može biti manje efikasan. Takođe, može se očekivati češća pojava teške alergijske reakcije (tzv. angioedem).

Ukoliko niste sigurni da li se nešto od ovoga odnosi na Vas, obratite se Vašem ljekaru ili farmaceutu prije nego što uzmete lijek Skopryl.

**Liječenje alergija kao ubod insekata**

Obavijestite svog ljekara ukoliko idete ili namjeravate ići na tzv. postupak desenzibilizacije zbog alergije, npr. na ubode insekata. Ukoliko se tokom tog postupka primjenjuje lijek Skopryl, to može izazvati tešku alergijsku reakciju.

**Ukoliko idete na neki operativni zahvat**

Recite ljekaru ili stomatologu da uzimate lijek Skopryl ukoliko imate operaciju (uključujući i dentalnu operaciju). Naime, ako se lijek Skopryl uzima istovremeno sa lokalnim ili opštim anesteticima, može doći do pada krvnog pritiska (hipotenzije).

**Djeca i adolescenti**

Lizinopril je ispitivan kod djece. Za više informacija razgovarajte sa svojim ljekarom. Lijek Skopryl se ne preporučuje za djecu mlađu od šest godina ili kod djece sa teškim oštećenjem bubrega.

**Uzimanje drugih lijekova sa lijekom Skopryl**

Molimo Vas da obavijestite svog ljekara ili farmaceuta o svim lijekovima koje uzimate ili koje ste nedavno uzimali ili biste mogli uzeti, uključujući i one koje ste kupili bez recepta, kao i biljne lijekove. Naime, lijek Skopryl može uticati na djelovanje nekog drugog lijeka, i obrnuto, neki drugi lijek može promijeniti djelovanje Skopryl tableta. Ljekar će Vam možda morati promijeniti dozu i/ili preduzeti druge mjere opreza.

Posebno je važnoda obavijestite Vašeg ljekara ili farmaceuta ukoliko uzimate bilo koji od sljedećih lijekova:

* druge lijekove za liječenje povišenog krvnog pritiska,
* ako uzimate neki blokator angiotenzin II receptora (ARB) ili aliskiren (pogledati takođe informacije pod naslovima “Nemojte uzimati lijek Skopryl” i “Upozorenja i mjere opreza”),
* diuretike (tablete za izbacivanje viška tečnosti),
* beta blokatori, kao sto su atenolol i propranolol,
* nitratni pripravci (lijekovi za srčane probleme),
* nesteroidne antiinflamatorne lijekove (NSAIL), lijekovi koji se koriste za terapiju bolova i artritisa,
* aspirin (acetilsalicilna kiselina), ako uzimate više od 3 grama dnevno,
* lijekovi za liječenje depresije i drugih psihičkih bolesti, uključujući litijum,
* suplementi kalijuma (uključujući i zamjene za so), diuretike koji štede kalijum i druge lijekove koji mogu povećati nivo kalijuma u krvi (npr. trimetoprim i kotrimoksazol koji je takođe poznat kao trimetoprim/sulfametoksazol za infekcije izazvane bakterijama; ciklosporin, imunosupresivan lijek koji se koristi da spriječi odbacivanje organa nakon transplantacije; i heparin, lijek koji se koristi da razrijedi krv i spriječi stvaranja krvnih ugrušaka),
* insulin ili tablete za liječenje dijabetesa,
* lijekovi za liječenje astme,
* lijekovi koji se primjenjuju kod začepljenosti nosa i sinusa te ostali lijekovi protiv simptoma prehlade (uključujući i one koji se mogu kupiti bez ljekarskog recepta),
* imunosupresivi (lijekovi koji suzbijaju imunološku reakciju organizma),
* alopurinol (lijek za liječenje gihta),
* prokainamid (lijek koji se primjenjuje kada je poremećen ritam srca),
* lijekovi koji sadrže zlato, uključujući natrijum aurotiomalat, koji se primjenjuju u obliku injekcije.

Sljedeći lijekovi mogu povećati rizik od angioedema (znakovi angioedema uključuju oticanje lica, usana, jezika i/ili grla sa teškoćama pri gutanju ili disanju):

* lijekovi koji se koriste da razbiju krvne ugruške (aktivatori tkivnog plazminogena), obično dati u bolnici,
* lijekovi koji se najčešće daju da bi se izbjeglo odbacivanje transplantiranih organa (temsirolimus, sirolimus, everolimus i drugi lijekovi koji pripadaju grupi mTOR inhibitora). Pogledati dio 2 “Upozorenja i mjere opreza”,
* racecadotril koji se koristi za terapiju dijareje,
* vildagliptin, lijek koji se koristi u terapiji šećerne bolesti.

**Uzimanje hrane i pića sa lijekom Skopryl**

Skopryl tablete možete uzimati prije, tokom ili nakon obroka.

**Plodnost, trudnoća i dojenje**

Pitajte svog ljekara ili farmaceuta za savjet prije nego što počnete da koristite bilo koji lijek!

*Trudnoća*  
Obavijestite svog ljekara ako mislite da ste trudni (ili planirate trudnoću). Ljekar će Vam savjetovati da prestanete uzimati lijek Skopryl prije nego što zatrudnite, ili čim saznate da ste trudni i savjetovaće Vam da uzmete drugi lijek umjesto lijeka Skopryl. Lijek Skopryl se ne preporučuje u ranoj trudnoći i ne smijete da ga uzimate ako ste trudni duže od tri mjeseca, jer ako se primjenjuje u tom periodu, može prouzrokovati ozbiljna stanja kod bebe.

*Dojenje*  
Obavijestite svog ljekara ukoliko dojite ili treba da dojite. Lijek Skopryl se ne preporučuje majkama koje doje, tako da će Vam ljekar dati drugu terapiju ako želite da dojite, posebno ako je dijete tek rođeno, ili je prerano rođeno.

**Upravljanje vozilima i mašinama**

Kod nekih osoba je moguća pojava zamora i vrtoglavice tokom primjene ovog lijeka. U slučaju ovakve reakcije na lijek, nemojte voziti i upravljati mašinama.

Prije navedenih aktivnosti preporučuje se da utvrdite kako reagirate na uzimanje ovog lijeka.

**3. KAKO UZIMATI LIJEK SKOPRYL**

*Uvijek uzimajte lijek Skopryl onako kako Vas je uputio ljekar. Ukoliko niste sigurni kako, posavjetujte se sa ljekarom ili farmaceutom.*

Tokom primjene Skopryl tableta, ljekar Vas može uputiti na određene krvne pretrage. Na temelju rezultata ovih pretraga, ljekar će prilagoditi dozu lijeka koja je optimalna za Vas.

Progutajte tabletu sa čašom vode.

Preporučuje se uzimanje tableta svaki dan u isto vrijeme. Tablete možete uzimati prije ili poslije obroka.

Nastavite sa uzimanjem lijeka Skopryl kako što Vam je preporučio Vaš ljekar. Ova terapija je dugotrajna i zahtjeva redovito uzimanje lijeka svakoga dana.

**Uzimanje prve doze lijeka**

Upamtite, prva doza kao i povećanje doze lijeka može uzrokovati jači pad krvnog pritiska nego primjena sljedećih doza lijeka. Pritom je moguća propratna omaglica i ošamućenost čija se pojava može ublažiti ako prilegnete. Ako ste zbog ovoga zabrinuti, posavjetujte se sa svojim ljekarom.

**Odrasli**

Doziranje je prilagođeno svakom pojedinom pacijentu. Početna doza, te doza održavanja zavise od vrste bolesti zbog koje se lijek primjenjuje te od drugih lijekova koji se primjenjuju istovremeno. Vaš ljekar će Vam reći koliko tableta da uzimate svaki dan. Provjerite sa svojim ljekarom ili farmaceutom ako niste sigurni.

**Povišeni krvni pritisak**

* Uobičajena početna doza je 10 mg jedanput na dan.
* Uobičajena doza održavanja je 20 mg jedanput na dan.

**Srčana insuficijencija**

* Uobičajena početna doza je 2,5 mg, jedanput dnevno.
* Uobičajena doza održavanja je obično 5 mg do 35 mg, jedanput dnevno.

**Nakon srčanog udara (akutni infarkt miokarda)**

* Preporučena početna doza je 5 mg u roku od 24 sata nakon infarkta i 5 mg sljedećeg dana.
* Uobičajena doza održavanja je 10 mg, jedanput dnevno.

**Bubrežne komplikacije kod šećerne bolesti**

* Uobičajena doza je 10 mg ili 20 mg jedanput na dan.

Ako ste starija osoba, ako imate bolest bubrega ili ako uzimate diuretik ljekar Vam može dati manju od uobičajene doze.

**Primjena kod djece (uzrasta od šest do 16 godina) i adolescenata sa visokim krvnim pritiskom**

* Skopryl se ne preporučuje za primjenu kod djece mlađe od šest godina i djece sa teškim poremećajem rada bubrega.
* Ljekar će odrediti odgovarajuću dozu za Vaše dijete. Doza zavisi od tjelesne mase djeteta.
* Za djecu koja su tjelesne mase između 20 i 50 kg, uobičajena početna doza je 2,5 mg jednom na dan.
* Za djecu koja su tjelesne mase iznad 50 kg, uobičajena početna doza je 5 mg jednom dnevno.

**Ako uzmete više lijeka Skopryl nego što ste trebali**

Ako uzmete više Skopryl tableta nego što ste trebali, odmah se obratite svom ljekaru ili idite u najbližu zdravstvenu ustanovu. Pri primjeni prevelike doze lijeka najčešća je pojava vrtoglavica i palpitacija (nepravilno i/ili ubrzano lupanje srca).

**Ako ste zaboravili uzeti lijek Skopryl**

*Nikada ne treba uzimati duplu dozu da bi se nadomjestila propuštena doza lijeka!*

Ako ste zaboravili uzeti Skopryl, propuštenu dozu lijeka uzmite sto prije. Međutim, ako je uskoro vrijeme za sljedeću dozu, tada preskočite propuštenu dozu lijeka.

**Ako prestanete uzimati lijek Skopryl**

Nemojte prestati uzimati lijek Skopryl unatoč tome što se dobro osjećate, prije nego što Vam ljekar to preporuči.

U slučaju bilo kakvih nejasnoća ili pitanja u vezi sa primjenom lijeka Skopryl, obratite se svom ljekaru ili farmaceutu.

**4. MOGUĆA NEŽELJENA DJELOVANJA**

Kao i svi drugi lijekovi, lijek Skopryl može izazvati neželjena djelovanja, koja se ne javljaju kod svih.

Ako imate sljedeću reakciju pri uzimanju lijeka, **prestanite da uzimate lijek i odmah potražite ljekarsku pomoć:**

* teška alergijska reakcija (rijetko neželjeno djelovanje koje se javlja kod 1 do 10 slučajeva na 10.000 pacijenata). Ova reakcija uključuje naglu pojavu:

- otoka lica, usana, jezika ili grla, što može izazvati otežano gutanje,

- teškog i naglog oticanja ruku, nogu i gležnjeva,

- poteškoće sa disanjem,

- jak svrab kože (sa pojavom kvržica);

* teške kožne promjene, kao što je nagla pojava osipa, osjećaja žarenja, crvenila i ljuštenja kože (vrlo rijetka neželjena djelovanja koja se pojavljuju u manje od 1 slučaja na 10.000 pacijenata);
* simptomi infekcije kao što je povišena tjelesna temperatura i opšte loše stanje, ili povišena tjelesna temperatura sa simptomima ograničene infekcije kao što je grlobolja, simptomi upale grla, ždrijela, usta ili mokraćnih puteva (vrlo rijetka neželjena djelovanja koja se pojavljuju kod manje od 1 slučaja na 10.000 pacijenata).

**Ostala moguća neželjena djelovanja:**

**Česta neželjena djelovanja** (javljaju se kod 1 do 10 slučaja na 100 pacijenata):

* glavobolja,
* vrtoglavica ili ošamućenost, posebno pri iznenadnom ustajanju,
* proliv,
* dugotrajni suvi kašalj,
* povraćanje,
* bubrežni problemi (sa odstupanjima u rezultatima krvnih pretraga).

**Povremena neželjena djelovanja** (javljaju se kod 1 do 10 slučaja na 1.000 pacijenata):

* promjene u raspoloženju,
* promjene u boji prstiju na rukama i nogama (u početku blijedo plava, a kasnije crvena boja) ili pojave bockanja i pečenje u prstima ruku i nogu,
* promjene u osjetu ukusa,
* pospanost,
* vrtoglavica (vertigo),
* poteškoće spavanja,
* moždani udar,
* lupanje srca,
* curenje iz nosa,
* mučnina,
* bolovi u stomaku ili poremećaj probave,
* kožni osip i svrab,
* problemi sa erekcijom (impotencija),
* zamor i slabost (gubitak snage),
* prekomjerno snižavanje krvnog pritiska može se pojaviti kod osoba koje boluju od koronarne arterijske bolesti, suženje aorte (arterija srca) ili bubrežne arterije, suženje srčanih zalistaka, zadebljanje srčanog mišića. Ako Vam se ovo desi možete osjetiti vrtoglavicu ili ošamućenost, posebno pri ustajanju iznenada,
* odstupanja u rezultatima krvnih pretraga koje pokazuju rad jetre i bubrega,
* infarkt srca,
* vizuelne i/ili auditivne halucinacije.

**Rijetka neželjena djelovanja** (javljaju se kod 1 do 10 slučajeva na 10.000 pacijenata):

* zbunjenost,
* koprivnjača (urtikarija),
* suva usta,
* opadanje kose,
* psorijaza (kožni problem),
* promjena osjeta mirisa,
* povećanje grudi kod muškaraca,
* odstupanja u krvnoj slici (ljekar može periodično provjeriti Vašu krv kako bi se utvrdilo utiče li lijek na sastav krvi). Ove promjene se ponekad manifestuju kao pojava zamora, blijede kože, bol u grlu i mogu biti praćeni groznicom, bolom u zglobovima i mišićima, kao i oticanjem zglobova ili limfnih čvorova ili povećanom osjetljivošću na sunčevo svjetlo,
* niske vrijednosti natrijuma u krvi (simptomi mogu biti zamor, glavobolja, mučnina, povraćanje),
* nagla insuficijencija bubrega.

**Vrlo rijetka neželjena djelovanja** (javljaju se kod manje od jednog na 10.000 pacijenata):

* sinuzitis (bol i osjećaj pritiska u području obraza ili očiju),
* sviranje (šištanje) u grudima,
* pad nivoa šećera u krvi (hipoglikemija). Moguća je pojava osjećaja gladi ili slabosti, znojenja i ubrzanog rada srca,
* upala pluća. Moguća je pojava kašlja, nedostatak vazduha i povišene tjelesne temperature (groznica),
* žuta obojenost kože i/ili očiju (žutica),
* upala jetre. Moguća je pojava gubitka apetita, žutila kože i beonjača te tamno obojena mokraća,
* upala gušterače, koja je propraćena umjerenom do jakom boli u trbuhu,
* teške bolesti na koži (crvenilo, pojava mjehurića i ljuštenje kože),
* znojenje,
* smanjeno mokrenje, ili potpuni prestanak mokrenja,
* insuficijencija jetre,
* čvorovi,
* upala crijeva.

**Učestalost nepoznata** (ne može se procijeniti iz dostupnih podataka)

* simptomi depresije,
* nesvjestica.

Neželjena djelovanja prijavljena tokom primjene lijeka kod djece odgovaraju onima zabilježenim tokom primjene lijeka kod odraslih.

Prijavljivanje sumnje na neželjena djelovanja lijeka

U slučaju bilo kakvih neželjenih reakcija nakon primjene lijeka, potrebno je obavijestiti Vašeg ljekara ili farmaceuta. Ovo podrazumijeva sve moguće neželjene reakcije koje nisu navedene u ovom uputstvu za pacijenta, kao i one koje jesu.

**5. KAKO ČUVATI LIJEK SKOPRYL**

Lijek Skopryl čuvati izvan dohvata i pogleda djece.

Skopryl se ne smije koristiti poslije isteka roka upotrebe navedenog na pakovanju. Rok trajanja odnosi se na posljednji dan tog mjeseca.

Lijek treba čuvati na temperaturi do 25°C.

Neiskorišteni lijek ne treba odlagati u kućni otpad ili ga bacati u otpadne vode. Potrebno je pitati farmaceuta za najbolji način odlaganja neutrošenog lijeka, jer se na taj način čuva okolina.

**6. DODATNE INFORMACIJE**

**Šta lijek Skopryl sadrži**

* Aktivna supstanca je lizinopril.

Jedna tableta sadrži 5 mg lizinoprila (u obliku lizinopril, dihidrata).

Jedna tableta sadrži 10 mg lizinoprila (u obliku lizinopril, dihidrata).

Jedna tableta sadrži 20 mg lizinoprila (u obliku lizinopril, dihidrata).

* Pomoćne supstance: manitol; kalcijum-hidrogenfosfat, bezvodni; skrob, kukuruzni; skrob, preželatinizovani; povidon; magnezijum-stearat; boja gvožđe-oksid, žuta (E172). Tablete od 20 mg, takođe sadrže i boju gvožđe-oksid, crvenu (E172).

**Kako lijek Skopryl izgleda i sadržaj pakovanja**

Skopryl 5 mg tablete su blijedožute, okrugle, ravne tablete sa prelomnom crtom na jednoj strani.

Skopryl 10 mg tablete su blijedožute, okrugle, bikonveksne tablete sa prelomnom crtom na jednoj strani.

Skopryl 20 mg tablete su svijetloružičaste, okrugle, bikonveksne tablete sa prelomnom crtom na jednoj strani.

Unutrašnje pakovanje je Аl/PVC blister. Svaki blister sadrži 10 tableta.

Spoljašnje pakovanje je kartonska kutija koja sadrži 20 tableta (2 blistera) ili 30 tableta (3 blistera), uz priloženo Uputstvo za pacijenta.

**Režim izdavanja lijeka**

Lijek se izdaje uz ljekarski recept.

**Proizvođač**

ALKALOID AD Skopje

Bul. Aleksandar Makedonski br.12

1000 Skopje, Republika Severna Makedonija

**Proizvođač gotovog lijeka**

ALKALOID AD Skopje

Bul. Aleksandar Makedonski br.12

1000 Skopje, Republika Severna Makedonija

**Nosilac dozvole za stavljanje lijeka u promet**

ALKALOID d.o.o. Sarajevo

Isevića sokak br. 6, Sarajevo

Bosna i Hercegovina

**Broj i datum dozvole za stavljanje lijeka u promet**

Skopryl, tableta, 20 x 5 mg: 04-07.3-2-6410/21 od 06.09. 2022.

Skopryl, tableta, 30 x 5 mg: 04-07.3-2-6411/21 od 06.09. 2022.

Skopryl, tableta, 20 x 10 mg: 04-07.3-2-6412/21 od 06.09. 2022.

Skopryl, tableta, 30 x 10 mg: 04-07.3-2-6413/21 od 06.09. 2022.

Skopryl, tableta, 20 x 20 mg: 04-07.3-2-6414/21 od 06.09. 2022.

Skopryl, tableta, 30 x 20 mg: 04-07.3-2-6415/21 od 06.09. 2022.

**Datum revizije uputstva**

Septembar, 2022 godine.